**Innostavaa ruotsia kielikylpymetodein ja multimodaalisesti**

Etäjakson ryhmätehtävä/ Ann-Mari Nousiainen/Liisa Perälä/Virpi Asula

Kohderyhmänä ovat yleisopetuksen kuudesluokkalaiset B1-kielen oppilaat syyslukukauden alussa.

Aiemmin oppitunneilla on harjoiteltu kysymyslauseiden muodostamista ja opeteltu värejä. Opetuskokonaisuuden teemaan voi liittää rakenteiden *jag har-/ jag är* harjoittelun.

Oppilaiden kanssa tutustutaan myös passiivisesti sanoihin *min/mitt*. Opetuskokonaisuuden jälkeen tutustutaan substantiivin monikkoon käyttäen esimerkkisanoina lemmikkejä kuvaavia substantiiveja. Koulussa vietetään samoihin aikoihin maailman eläinten päivää ja aihe nivoutuu siihen.

Opetuskokonaisuudella on kielellisiä, sisällöllisiä ja kasvatuksellisia tavoitteita. Kielellisinä ja sisällöllisinä tavoitteina on oppia keskeisimpiä lemmikkieläimiä kuvaavia substantiiveja, harjoitella kysymyslauseita, *olla - ja* *omistaa-verbien* käyttöä, kerrata värisanastoa ja tutustua omistussanojen käyttöön. Kasvatuksellisena tavoitteena on lisätä oppilaiden kunnioitusta eläimiä ja luontoa kohtaan. Tämä aihepiiri lienee myös lähellä oppilaiden omaa kokemusmaailmaa.

Opetuskokonaisuuden aiheena ovat lemmikit:

*en katt, en hund, en guldfisk, en hamster, en häst, en kanin, ett marsvin, en undulat, en ödla*

**Motivointi:**

- Tunnistetaan lemmikkieläimiä. www.getkahoot.com

- Opettaja voi käyttää apuna myös pehmoeläimiä.

- Täytetään oma kuvasanakirja.

- Käydään luokassa apukysymysten avulla parikeskusteluja: *Vilket keldjur har du? Vilket djur gillar* *du? Har du ett keldjur? Jag har en katt osv. Jag gillar min katt. osv.*

**Orientointi:**

Näytetään kuvia omasta lemmikistä ja keskustellaan siitä pienissä ryhmissä. Etukäteen on annettu tehtäväksi tuoda oma kuva lemmikistä sekä laatia kuvateksti, jossa vastataan seuraaviin kysymyksiin: *Vad heter ditt keldjur? Hur gammal är han/hon? Vilken färg har han/hon?* Opettaja näyttää tietenkin mallia tuomalla kuvan värikkäästä papukaijasta. Kuvista kerrottaessa kerrataan myös värit.

Kiinnitetään huomiota *olla - ja omistaa-verbin* käyttöön: Opettaja käyttää havainnollistamiseen apuna sanomapro.fi- sivustoa ( ”*Sofia är en hund.”).*

**Sisäistäminen:**

Harjoitellaan lemmikkejä kuvaavia substantiiveja nettitehtävän avulla.

**Ulkoistaminen:**

Kootaan yhdessä luokkaan kollaasi oppilaiden tuomista lemmikkieläinkuvista. Yhdistetään projekti lokakuussa vietettävään Maailman eläinten päivään. Tehdään mahdollisuuksien mukaan yhteistyötä muiden oppiaineiden kanssa.

**Arviointi:**

Kontrolli: Opettaja laatii lemmikkieläinaiheisen sanakoeristikon.

Oppilaan itsearviointi tehdään oppikirjaan tai vihkoon.